PRAVILNIK

O SADRŽAJU PLANOVA KVALITETA VAZDUHA

("Sl. glasnik RS", br. 21/2010)

**Član 1**

Ovim pravilnikom bliže se propisuje sadržaj planova kvaliteta vazduha koje donose nadležni organi autonomne pokrajine i/ili nadležni organ jedinice lokalne samouprave (u daljem tekstu: Plan), sa ciljem da se postignu utvrđene granične ili ciljne vrednosti i propisani rokovi, u skladu sa Zakonom o zaštiti vazduha (u daljem tekstu: Zakon).

**Član 2**

Plan sadrži:

1) tekstualni deo;

2) grafički prikaz.

Informaciona i studijska osnova na kojoj se zasniva Plan (u daljem tekstu: dokumentaciona osnova) čini obavezni prilog Plana, koji se ne objavljuje ali se stavlja na javni uvid.

Tekstualni i grafički delovi Plana moraju biti nedvosmisleno i jasno povezani.

**Član 3**

Tekstualni deo Plana sadrži sledeće podatke:

1) lokaciju područja povećanog zagađenja:

(1) opis lokacije područja za koje se Plan donosi (naselje, grad, region, odnosno zona ili aglomeracija);

(2) lokaciju mernih stanica (mapa, geografske koordinate);

2) osnovne informacije o zoni i aglomeraciji:

(1) tip zone ili aglomeracije (gradska, industrijska ili ruralna);

(2) opis granica zone ili aglomeracije;

(3) procenu veličine zagađenog područja (km2);

(4) podatke o naseljenosti i procenu stanovništva izloženog zagađenju;

(5) podatke o postojećim privrednim i stambenim objektima i objektima infrastrukture;

(6) prikaz klimatskih karakteristika sa odgovarajućim meteorološkim pokazateljima;

(7) relevantne topografske podatke;

(8) osnovne informacije o vrsti objekata ili ciljnih grupa koji zahtevaju zaštitu u zoni ili aglomeraciji;

3) vrstu i stepen zagađenja:

(1) listu zagađujućih materija;

(2) koncentracije zabeležene u toku prethodnih godina;

(3) tehnike korišćene za procenu;

4) izvor zagađenja:

(1) listu izvora emisije u zoni ili aglomeraciji odgovornih za zagađenje;

(2) ukupnu količinu emisija iz tih izvora (u tonama po godini);

(3) podatke o glavnim izvorima emisije iz drugih regiona i ukupnoj količini emisija iz tih izvora (u tonama po godini), ukoliko su odgovorni za zagađenje, odnosno ukoliko utiču na Planom obuhvaćenu zonu;

5) analizu ostalih faktora koji su uticali na pojavu zagađenja:

(1) podatke o ostalim faktorima odgovornim za zagađenje (npr. prenošenje zagađujućih materija, uključujući prekogranično prenošenje, formiranje sekundarnih zagađujućih materija u atmosferi);

(2) podatke o mogućim merama za sprečavanje delovanja ostalih faktora;

6) opis mera koje obuhvataju mere za sprečavanje ili smanjenje zagađenja vazduha kao i mere za poboljšanje kvaliteta vazduha koje su preduzete pre donošenja Plana:

(1) lokalne, regionalne, nacionalne i međunarodne mere;

(2) zabeležene efekte tih mera;

7) opis mera koje obuhvataju mere za sprečavanje ili smanjenje zagađenja vazduha kao i mere za poboljšanje kvaliteta vazduha koje su preduzete nakon donošenja Plana:

(1) spisak i opis svih mera;

(2) raspored implementacije;

(3) procenu planiranog poboljšanja kvaliteta vazduha i vremenskog perioda potrebnog za dostizanje tih ciljeva;

8) opis mera, aktivnosti ili projekata koji se planiraju u dugoročnom periodu i rokove realizacije i analize efekata;

9) organe i lica nadležne za sprovođenje plana, kontrolu planiranih mera i aktivnosti i razvoj.

Tekstualni deo Plana može sadržati i tabele, grafikone, dijagrame i dr.

**Član 4**

Plan može da sadrži i mere propisane kratkoročnim akcionim planovima, kao i specifične mere namenjene zaštiti osetljivih grupa stanovništva, posebno dece.

U zonama i aglomeracijama u kojima je vazduh treće kategorije donosi se Plan kvaliteta vazduha i u slučajevima kada su već preduzete dugoročne mere za poboljšanje kvaliteta vazduha, a zagađenje prevazilazi efekte tih mera, u skladu sa Zakonom.

**Član 5**

Grafički prikaz Plana sadrži:

1) granice područja (zone i/ili aglomeracije) obuhvaćenog planom;

2) kopiju generalnog ili prostornog plana (u zavisnosti od toga za koju lokaciju se Plan donosi);

3) prikaz podataka o naseljenosti, koncentraciji stanovništva;

4) prikaz postojećih privrednih i stambenih objekata i objekata infrastrukture;

5) dispoziciju mernih stanica;

6) dispoziciju glavnih izvora emisije odgovornih za zagađenje;

7) ostale priloge prema potrebi plana.

Plan se prikazuje u razmerama 1:2500, 1:5000 ili 1:10000.

**Član 6**

Dokumentaciona osnova Plana sadrži:

1) akt o izradi plana;

2) program rada na izradi plana;

3) istraživanja, studije, analize i druge podloge pripremljene za izradu plana na kojima se zasnivaju planska rešenja;

4) podatke o obavljenom javnom uvidu, stručnoj raspravi, stručnoj kontroli i drugim raspravama o planu;

5) analize i stručne podloge od značaja za izbor najpovoljnijih rešenja;

6) izvod iz prostornog ili generalnog plana šireg područja;

7) podatke i stavove u vezi sa izradom plana iz službenih evidencija organa, organizacija i preduzeća;

8) podatke o stanovništvu i privredi od značaja za izradu plana;

9) podatke o operaterima kojima je naložena izrada plana operatera;

10) obrazloženje plana sa stavom obrađivača o svakoj dostavljenoj primedbi na plan;

11) listu dokumenata, publikacija i slično kojima se potkrepljuju podaci navedeni u planu;

12) periodičnu analizu efekata mera preduzetih na osnovu Plana, a u skladu sa rokovima iz člana 3. stava 1. tač. 7) i 8) ovog pravilnika.

**Član 7**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".